Kapers brand vragmotor in tonnel | Netwerk24
Kapers brand vragmotor in tonnel
Deur Hanti Otto 13 Februarie 2019 14:11
Dit blyk dat die sluiting van die Daspoort-tonnel in Pretoria Woensdag in die vroeë oggendure nie weens 'n betoging was waartydens 'n vragmotor aan die brand gesteek is nie, maar wel as gevolg was van 'n kapingspoging wat misluk het.
Vroeër is berig dat die pad deur die toneel gesluit is omdat 'n vragmotor in 'n betoging aan die brand gesteek is en albei bane versper.
Die pad is omstreeks 08:00 weer oopgestel maar die voorval het die spitstydverkeer erg ontwrig.
Die kapers het omstreeks 04:00 op die vragmotor toegeslaan terwyl dit deur die tonnel gery het.
Sommige van die kapers het in die bestuurskajuit geklim en die bestuurder met 'n vuurwapen aangerand. Hulle wou hom dwing om die vragmotor verder te bestuur, omdat hulle vermoedelik nie self so 'n voertuig kon bestuur nie, het sr.supt. Isaac Mahamba, woordvoerder van die Tshwane-metropolisie, gesê.
Die bestuurder, wat toe reeds erg aangerand is, het uit die bestuurskajuit gespring en weggehardloop.
"Hy het by die Tshwane-metropolisie se kantoor gaan hulp soek. Ons lede is dadelik na die toneel, waar hulle die vragmotor in die tonnel aan die brand gevind het," sê Mahamba.
Lede van die metropolisie kon nie naby die brandende vragmotor kom nie en daar was geen teken van die kapers nie.
#PTATraffic Daspoort Tunnel has been reopened after a truck was set on fire early this morning. SAPS have confirmed this was due to a failed armed hijacking pic.twitter.com/RnbclXsUfZ